
LEGE
privind Centrul pentru Comunicare Strategică 
și Combatere a Dezinformării și privind 

modificarea unor acte normative

Parlamentul adoptă prezenta lege organică.

Capitolul I

DISPOZIŢII GENERALE

Articolul 1. Obiectul de reglementare 
Prezenta lege stabilește statutul, cadrul juridic, principiile, misiunea, atribuțiile, drepturile, obligațiile, modul de organizare și finanțare ale Centrului pentru Comunicare Strategică și Combatere a Dezinformării.
Articolul 2. Statutul Centrului pentru Comunicare Strategică și Combatere 
                    a Dezinformării
(1) Centrul pentru Comunicare Strategică și Combatere a Dezinformării (în continuare – Centru) este autoritate administrativă autonomă față de alte persoane juridice de drept public sau privat, precum și față de persoanele fizice, funcționând la nivel național ca structură unică.

(2) Centrul este persoană juridică de drept public cu competență pe întreg teritoriul Republicii Moldova, dispune de ștampilă cu imaginea Stemei de Stat a Republicii Moldova și denumire în limba română, de cont trezorerial, precum şi de alte atribute specifice, în modul stabilit. Sediul Centrului se află în municipiul Chișinău.

Articolul 3. Cadrul juridic al activității Centrului
Centrul își desfășoară activitatea în conformitate cu prevederile prezentei legi, ale altor acte normative, precum și cu prevederile tratatelor internaționale la care Republica Moldova este parte.

Articolul 4. Noțiuni
În sensul prezentei legi, următoarele noțiuni semnifică: 

comunicare strategică – aplicare strategică, planificată, țintită și coordonată a mijloacelor de comunicare pentru a atinge obiectivele strategice ale autorității și ale statului;

dezinformare – astfel cum este definită în Codul serviciilor media audiovizuale nr. 174/2018;
 

acțiuni de manipulare a informațiilor și ingerințe străine – eforturi intenționate și coordonate ale entităților străine, cum ar fi guverne, agenții ale acestora sau actori nonstatali, de a manipula sau influența opinia publică, informațiile sau narațiunile într-o altă țară în scopul atingerii propriilor lor obiective strategice, politice sau ideologice și care sunt de natură să cauzeze prejudicii securității și intereselor naționale definite prin acte normative.

Capitolul II

MISIUNEA, ATRIBUȚIILE, DREPTURILE
ȘI OBLIGAȚIILE CENTRULUI
Articolul 5. Principiile de activitate ale Centrului
Centrul își desfășoară activitatea în baza următoarelor principii: 
a) legalitate;

b) independență;

c) imparțialitate;
d) transparență;

e) respectarea drepturilor și libertăților omului;
f) neutralitate politică. 

Articolul 6. Misiunea Centrului
(1) Centrul are misiunea de a consolida și îmbunătăți eforturile interinstituționale în lupta împotriva dezinformării, manipulării informațiilor și împotriva acțiunilor coordonate de răspândire a mesajelor, narațiunilor, comunicărilor, indiferent de originea acestora, care prezintă pericol sau pot periclita realizarea intereselor naționale.

(2) Centrul își desfășoară activitatea în vederea promovării intereselor naționale, inclusiv a menținerii păcii, consolidării democratice, coeziunii sociale, aderării la Uniunea Europeană.
(3) Autoritățile publice și alte persoane juridice de drept public vor oferi Centrului sprijinul necesar, în limita competențelor lor, inclusiv prin desemnarea persoanelor responsabile de cooperarea cu Centrul, pentru exercitarea atribuțiilor acestuia, stabilite în conformitate cu prezenta lege și cu alte acte normative.
Articolul 7. Funcțiile Centrului
În vederea realizării misiunii sale, Centrul are următoarele funcții de bază:

a) coordonarea, planificarea, dezvoltarea și implementarea comunicării strategice interinstituționale, precum și dezvoltarea continuă a capacităților necesare acestui proces;

b) dezvoltarea și implementarea măsurilor necesare pentru asigurarea securității spațiului informațional în fața dezinformării, acțiunilor de manipulare a informațiilor și ingerințelor străine care atentează la securitatea națională;

c) dezvoltarea, coordonarea și implementarea măsurilor necesare pentru creșterea gradului de rezistență a societății în fața amenințărilor la adresa spațiului informațional;

d) dezvoltarea parteneriatelor cu societatea civilă, cu instituțiile media, cu sectorul privat și cu cel academic;

e) dezvoltarea cooperării internaționale în vederea combinării eforturilor, schimbului de informații și creșterii capacităților de contracarare a acțiunilor de manipulare a informațiilor și ingerințelor străine.

Articolul 8. Atribuțiile Centrului
La îndeplinirea funcțiilor stabilite, Centrul exercită următoarele atribuții:

a) elaborează și dezvoltă un model de cooperare și coordonare între autoritățile și instituțiile publice pentru realizarea comunicării strategice, de asemenea gestionează și sprijină implementarea modelului respectiv;

b) elaborează, dezvoltă și coordonează mecanisme pentru diseminarea narațiunilor naționale și a ghidurilor de comunicare, inclusiv în scopul consolidării securității spațiului informațional, prin cooperare cu instituțiile responsabile;

c) recomandă și coordonează elaborarea și desfășurarea strategiilor și campaniilor de comunicare, precum și a altor activități interinstituționale de comunicare;
d) elaborează și dezvoltă capacități centralizate de monitorizare și analiză a spațiului informațional, inclusiv în ceea ce privește acțiunile de manipulare a informațiilor și ingerințele străine;
e) elaborează și dezvoltă mecanisme de cooperare interinstituțională pentru a identifica, preveni și contracara acțiunile de manipulare a informațiilor și ingerințele străine și pentru a consolida rezistența instituțiilor statului și a societății la amenințările, riscurile și vulnerabilitățile generate de aceste acțiuni;

f) recomandă, în baza monitorizărilor și analizelor realizate de Centru și/sau la comanda Centrului, precum și în baza celor realizate de alte instituții, autorităților și instituțiilor publice naționale și internaționale, instituțiilor media și companiilor de tehnologie care dețin rețele de socializare și platforme de partajare a conținutului să ia măsuri pentru a elimina cauzele și condițiile care contribuie la dezinformare, la acțiuni de manipulare a informațiilor și la ingerințe străine care atentează la securitatea națională;

g) stabilește și dezvoltă cooperarea cu companiile de tehnologie, inclusiv cu cele care dețin rețele sociale și platforme de partajare a conținutului; 

h) oferă instruire, elaborează materiale metodologice, inclusiv pentru scenarii de criză, și dezvoltă alte măsuri pentru a consolida capacitățile statului de comunicare strategică și de contracarare a acțiunilor de manipulare a informațiilor și ingerințelor străine;
i) la necesitate, acordă sprijin în procesul de comunicare strategică în situații de criză;
j) elaborează și dezvoltă mecanisme de cooperare între autoritățile și instituțiile publice, societatea civilă și instituțiile media în vederea consolidării capacităților de comunicare strategică și de contracarare a acțiunilor de manipulare a informațiilor și ingerințelor străine;
k) dezvoltă cooperarea internațională și reprezintă Republica Moldova în formate bilaterale și multilaterale în domeniul comunicării strategice și securității spațiului informațional;
l) elaborează, implementează și ajustează instrucțiuni, ghiduri, metodologii și proceduri în vederea coordonării și planificării proceselor de comunicare strategică și de prevenire, identificare și contracarare a acțiunilor de manipulare a informațiilor și ingerințelor străine.
Articolul 9. Drepturile Centrului
În vederea realizării atribuțiilor sale, Centrul are dreptul:

a) să înainteze autorităților publice propuneri privind elaborarea și modificarea cadrului normativ și să emită recomandări în conformitate cu atribuțiile conferite;

b) să sesizeze autoritățile competente și organele de drept în cazul depistării încălcărilor legislației naționale care ține de domeniile de competență ale Centrului;

c) să solicite și să primească date și informații, inclusiv cele care constituie date cu caracter personal sau secret de stat, conform legislației și în limitele competenței sale;
d) să încheie acorduri de cooperare cu instituții și organizații naționale și internaționale în vederea atragerii expertizei și asistenței externe;

e) să colaboreze și să semneze acorduri de cooperare cu companii de tehnologie, inclusiv cu cele care dețin  rețele de socializare și platforme de partajare a conținutului, precum și cu alte persoane juridice;

f) să atragă specialiști și să încheie contracte cu persoane fizice şi juridice de drept public sau privat, cu parteneri de dezvoltare şi/sau donatori;

g) să beneficieze de servicii de consultanță, de studii şi asistență de specialitate din țară sau din străinătate, inclusiv de programe de formare și dezvoltare profesională pentru personalul său;

h) să instituie grupuri de lucru, cu implicarea reprezentanților autorităților și instituțiilor publice, organizațiilor necomerciale, instituțiilor media, mediului academic și altor experți, pentru coordonarea activităților ce vizează asigurarea comunicării strategice și identificarea, prevenirea și combaterea dezinformării, a acțiunilor de manipulare a informațiilor și ingerințelor străine;

i) să participe și să organizeze instruiri, conferințe, seminare sau alte activități conforme atribuțiilor funcționale, atât în țară, cât și peste hotare;

j) să administreze fonduri de asistență financiară și tehnică, obținute de la partenerii de dezvoltare sau din alte surse neinterzise de actele normative;

k) să dispună de propriile mijloace de informare cu publicul, inclusiv în spațiul online;

l) să dispună și de alte drepturi care decurg din prevederile actelor normative. 
Articolul 10. Obligațiile Centrului
Centrul are următoarele obligații:

a) să asigure suportul informațional și analitic necesar autorităților și instituțiilor publice, precum și altor persoane juridice de drept public, în procesul de identificare, prevenire și combatere a dezinformării, a acțiunilor de manipulare a informațiilor și ingerințelor străine;

b) să asigure transparența propriei activități;

c) să întocmească rapoarte de activitate și să le prezinte, anual sau la solicitare, Parlamentului, Președintelui Republicii Moldova și Consiliului Centrului;

d) să utilizeze și să administreze, conform destinației și în corespundere cu prevederile actelor normative, patrimoniul Centrului, bunurile și serviciile date în gestiune.

Capitolul III

CONDUCEREA ȘI ORGANIZAREA CENTRULUI

Articolul 11. Conducerea Centrului
(1) Centrul este condus de un director numit în funcție de Parlament, la propunerea Președintelui Republicii Moldova, pe un termen de 5 ani. Aceeași persoană nu poate fi numită pentru mai mult de două mandate consecutive. 

(2) Selectarea directorului Centrului se face în baza unui concurs public, anunțat și organizat de Președintele Republicii Moldova, în conformitate cu regulamentul aprobat prin decret.

(3) Candidatul propus la funcția de director al Centrului este audiat  de Comisia juridică, numiri și imunități a Parlamentului, care prezintă, în acest sens, un raport în ședința plenară a Parlamentului.
(4) În exercitarea atribuțiilor sale, directorul este asistat de un adjunct numit în funcție de Președintele Republicii Moldova la propunerea directorului Centrului. Mandatul directorului adjunct al Centrului încetează odată cu mandatul directorului Centrului, însă acesta continuă să își exercite atribuțiile până la numirea unui nou director adjunct.

(5) Directorul și directorul adjunct ai Centrului dețin funcții de demnitate publică, obținute prin numire. Funcția de director și cea de director adjunct al Centrului sunt incompatibile cu orice altă activitate remunerată, inclusiv cu activitatea de întreprinzător, cu excepția activității de creație, didactice și științifice, de instruire și cercetare.

(6) În cazul absenței directorului Centrului, atribuțiile acestuia sunt exercitate de directorul adjunct.

Articolul 12. Condițiile de numire în funcție, încetarea și suspendarea
mandatelor de director și de director adjunct al Centrului
(1) Poate candida la funcția de director și la cea de director adjunct al Centrului persoana care îndeplinește cumulativ următoarele condiții: 

a) deține cetățenia Republicii Moldova;

b) deține diplomă de licență sau diplomă echivalentă cu aceasta și are experiență de cel puțin 7 ani, dintre care 2 ani de experiență managerială, în cazul directorului, sau de cel puțin 4 ani, dintre care 1 an de experiență managerială, în cazul directorului adjunct, în unul dintre domeniile: comunicare publică, securitate și apărare, administrație publică, relații internaționale, evaluarea și managementul riscului, științe sociale, tehnologii informaționale, în alte domenii conexe;

c) cunoaște prevederile legislației naționale și ale Uniunii Europene, precum și bunele practici internaționale în domeniul comunicării publice sau în domeniile conexe;

d) cunoaște limba română și, cel puțin, o limbă de circulație internațională la nivelul B2;

e) nu este supusă unei măsuri de ocrotire judiciară sub forma tutelei;
f) are o reputație ireproșabilă;

g) nu are antecedente penale, inclusiv stinse sau anulate de instanța de judecată, cu excepția antecedentelor penale pentru infracțiuni săvârșite din imprudență;

h) nu este privată de dreptul de a ocupa anumite funcții sau de a exercita o anumită activitate, ca pedeapsă de bază sau complementară, printr-o hotărâre judecătorească definitivă;

i) nu are interdicția de a ocupa o funcție publică sau o funcție de demnitate publică, ce derivă dintr-un act de constatare al Autorității Naționale de Integritate;
j) nu are, în ultimii 5 ani, în cazierul privind integritatea profesională, înscrieri cu privire la rezultatul negativ al testului de integritate profesională pentru încălcarea obligației prevăzute la art. 7 alin. (2) lit. a) din Legea nr. 325/2013 privind evaluarea integrității instituționale.

(2) Mandatul directorului sau al directorului adjunct al Centrului încetează în cazul:

a) expirării termenului pentru care a fost numit, dacă nu este reales în funcție conform art. 11 alin. (1);
b) demisiei;

c) pronunțării unei sentințe definitive de condamnare sau al privării, prin hotărâre judecătorească definitivă, de dreptul de a ocupa o funcție publică sau o funcție de demnitate publică;

d) alegerii într-o funcție electivă;

e) decesului;

f) revocării.

(3) Revocarea directorului sau a directorului adjunct al Centrului are loc în cazul:

a) constatării aflării acestuia în situație de incompatibilitate;

b) imposibilității exercitării pentru o perioadă de mai mult de 4 luni consecutive a atribuțiilor ce îi revin în legătură cu starea sănătății, constatată prin examen medical;

c) survenirii circumstanțelor în virtutea cărora acesta nu mai corespunde condițiilor stabilite la alin. (1);

d) constatării neîndeplinirii de către acesta a obiectivelor de performanță stabilite în planul de activitate al Centrului sau a îndeplinirii necorespunzătoare a atribuțiilor prevăzute la art. 8;
e) constatării faptului că directorul sau directorul adjunct al Centrului a emis/adoptat un act administrativ, a încheiat, direct sau prin intermediul unei persoane terțe, un act juridic, a luat sau a participat la luarea unei decizii fără soluționarea conflictului de interese real în conformitate cu prevederile legislației privind reglementarea conflictului de interese;

f) nedepunerii declarației de avere și interese personale, în conformitate cu prevederile Legii nr. 133/2016 privind declararea averii și a intereselor personale, sau al refuzului de a o depune, în condițiile art. 27 alin. (11) din Legea nr. 132/2016 cu privire la Autoritatea Națională de Integritate;

g) dispunerii de către instanță, prin hotărâre judecătorească irevocabilă, a confiscării averii nejustificate a acestuia.

(4) Activitatea directorului sau a directorului adjunct al Centrului se suspendă:

a) din momentul punerii sub învinuire și până la data la care hotărârea judecătorească rămâne definitivă;

b) în cazul înregistrării în calitate de candidat pentru ocuparea unei funcții elective.

(5) În cazul directorului Centrului, temeiurile prevăzute la alin. (2)–(4) se constată în cadrul ședinței plenare a Parlamentului, în baza raportului Comisiei cultură, educație, cercetare, tineret, sport și mass-media a Parlamentului, prin adoptarea unei hotărâri a Parlamentului prin care se constată temeiul și se dispune încetarea, revocarea sau suspendarea mandatului. Hotărârea privind încetarea, revocarea sau suspendarea mandatului directorului Centrului se adoptă de Parlament cu votul majorității deputaților aleși.
(6) În cazul directorului adjunct al Centrului, temeiurile prevăzute la alin. (2)–(4) se constată de către Președintele Republicii Moldova, la sesizarea directorului Centrului sau a Consiliului Centrului, prin emiterea unui decret prin care se constată temeiul și se dispune încetarea, revocarea sau suspendarea mandatului.
Articolul 13. Funcțiile directorului Centrului
(1) Directorul conduce și gestionează activitatea executivă a Centrului. În acest sens, directorul Centrului:

a) conduce și organizează activitatea Centrului, de asemenea consolidează capacitățile funcționale ale acestuia;

b) este responsabil pentru îndeplinirea corespunzătoare a atribuțiilor Centrului;

c) asigură elaborarea și înaintarea propunerilor de politici publice și proiecte de acte normative necesare pentru realizarea misiunii Centrului și le prezintă Consiliului Centrului spre aprobare;

d) reprezintă Centrul în relațiile cu autoritățile publice și alte persoane juridice de drept public, cu organizațiile naționale și internaționale, cu instituțiile donatoare care asigură suport în asigurarea funcționalității Centrului, cu alte persoane juridice sau fizice, cu beneficiarii de programe și proiecte etc.;

e) asigură elaborarea proiectului bugetului Centrului pentru anul următor și îl prezintă Ministerului Finanțelor în termenul stabilit de Legea finanțelor publice și responsabilității bugetar-fiscale nr. 181/2014;
f) elaborează structura și organigrama Centrului și le prezintă Parlamentului spre aprobare;

g) aprobă regulamentele interne ale Centrului, precum și fișele de post pentru personalul acestuia conform statelor de personal;

h) numește în funcție, modifică, suspendă și încetează raporturile de serviciu cu personalul Centrului în condițiile stabilite de legislație;

i) încheie contracte cu persoane fizice și juridice de drept privat și public, contracte cu consultanți locali și străini și cu prestatori de servicii pentru asigurarea realizării atribuțiilor Centrului;
j) poartă răspundere personală pentru deciziile luate în activitatea Centrului;

k) asigură integritatea, menținerea și administrarea eficientă a patrimoniului Centrului în conformitate cu prevederile actelor normative;

l) asigură transparența în activitate, inclusiv prin plasarea pe pagina web oficială a Centrului a raportului anual la sfârșitul fiecărui an de gestiune; 

m) asigură realizarea controlului intern managerial, precum și a activității de audit intern în cadrul Centrului;

n) coordonează și asigură evidența contabilă, prezentarea rapoartelor către autoritățile abilitate și publicarea informației în conformitate cu prezenta lege și cu alte acte normative;

o) exercită alte sarcini referitoare la activitatea Centrului, care rezultă din cadrul normativ existent.
(2) Întru exercitarea atribuțiilor sale, directorul emite ordine. 

Articolul 14. Consiliul Centrului 
(1) Pentru îndeplinirea atribuțiilor ce revin Centrului, în cadrul acestuia se constituie și funcționează Consiliul Centrului (în continuare – Consiliu).
(2) În activitatea sa, Consiliul se conduce de regulamentul propriu, aprobat prin ordin al directorului.
(3) Consiliul este constituit din 11 membri, dintre care: directorul, câte o persoană desemnată din cadrul Aparatului Președintelui Republicii Moldova, Parlamentului, Cancelariei de Stat, Ministerului Apărării, Ministerului Afacerilor Interne, Ministerului Afacerilor Externe și Integrării Europene, Consiliului Audiovizualului, Serviciului de Informații și Securitate al Republicii Moldova și doi reprezentanți din rândul societății civile, selectați, prin concurs, de Comisia cultură, educație, cercetare, tineret, sport și mass-media a Parlamentului și confirmați de Parlament.
(4) De competența Consiliului țin chestiunile privind organizarea și evaluarea activității Centrului și a conducerii acestuia. Consiliul  aprobă obiectivele și planurile de activitate ale Centrului.

(5) Poate fi numită în funcția de membru al Consiliului persoana care îndeplinește cumulativ următoarele condiții:

a) deține cetățenia Republicii Moldova;

b) nu este supusă unei măsuri de ocrotire judiciară sub forma tutelei;

c) are studii superioare relevante pentru activitatea Centrului;
d) nu are antecedente penale, inclusiv stinse sau anulate de instanța de judecată, cu excepția antecedentelor penale pentru infracțiuni săvârșite din imprudență;
e) nu este privată de dreptul de a ocupa anumite funcții sau de a exercita o anumită activitate, ca pedeapsă principală sau complementară, printr-o hotărâre judecătorească definitivă;

f) cunoaște limba română.

(6) Mandatul de membru al Consiliului este de 5 ani, fără posibilitatea numirii pentru un alt mandat consecutiv, și încetează în cazul:
a) expirării mandatului;

b) revocării persoanei de către entitatea care a desemnat-o;

c) demisiei;

d) pensionării; 
e) decesului. 
(7) În cazul încetării mandatului de membru al Consiliului înainte de termen, entitățile vizate desemnează, în termen de 30 de zile lucrătoare, un nou membru al Consiliului în condițiile alin. (3). În cazul în care nu a fost numit un nou membru al Consiliului până la expirarea mandatului celui actual, ultimul își exercită atribuțiile până la numirea unui nou membru.
(8) Ședințele Consiliului sunt deliberative dacă la acestea participă majoritatea membrilor. Ședințele Consiliului sunt prezidate de un președinte al ședinței, ales cu majoritatea voturilor membrilor prezenți. Deciziile Consiliului se adoptă cu votul majorității membrilor prezenți și sunt semnate de președintele ședinței. Prima ședință a Consiliului este convocată de directorul Centrului în cel mult o lună de la numirea celui de-al șaselea membru al Consiliului.
(9) Lucrările de secretariat ale Consiliului sunt asigurate de către Centru.

(10) Lucrările Consiliului se desfășoară, de regulă, la sediul Centrului.
Articolul 15. Organizarea Centrului
(1) În cadrul Centrului activează funcționari publici și personal care efectuează deservirea tehnică, statutul acestora fiind stabilit în conformitate cu actele normative.

(2) Pentru realizarea atribuțiilor stabilite, în cadrul Centrului pot activa consultanți locali și străini în baza acordurilor de finanțare cu partenerii de cooperare și dezvoltare.

Articolul 16. Controlul parlamentar asupra activității Centrului
(1) Parlamentul, prin comisiile sale permanente de profil, exercită controlul asupra activității Centrului conform regulamentelor comisiilor respective.

(2) Comisia parlamentară de profil verifică respectarea de către Centru a prevederilor actelor normative care reglementează activitatea Centrului, respectarea drepturilor și libertăților fundamentale ale omului în acțiunile de identificare, prevenire și combatere a dezinformării, neadmiterea angajării politice a Centrului, de asemenea evaluează eficiența activității Centrului.

(3) Centrul prezintă comisiei parlamentare de profil raportul anual de activitate până la data de 31 martie a anului imediat următor perioadei de raportare.

(4) Raportul anual de activitate al Centrului se examinează în comisia parlamentară de profil, care prezintă în ședința în plen a Parlamentului un raport pe marginea acestuia.

Articolul 17. Evaluarea activității și performanțelor Centrului
(1) Consiliul Centrului evaluează, în ședință, activitatea și performanțele Centrului pe baza raportului anual de activitate al Centrului.  
(2) Raportul anual de activitate al Centrului conține informații despre gradul de îndeplinire a obiectivelor stabilite în planul de activitate al Centrului și este prezentat Consiliului până la data de 20 ianuarie a anului imediat următor perioadei de raportare.

(3) Ședința Consiliului privind evaluarea activității și performanțelor Centrului se desfășoară nu mai târziu de sfârșitul lunii februarie a anului imediat următor perioadei de raportare.

(4) În urma ședinței privind evaluarea activității și performanțelor Centrului, Consiliul, în decurs de 7 zile lucrătoare, aprobă raportul anual de activitate al Centrului.

Capitolul IV

FINANŢAREA ŞI PATRIMONIUL CENTRULUI

Articolul 18. Finanțarea Centrului
(1) Bugetul Centrului se elaborează, se aprobă și se administrează conform principiilor, regulilor și procedurilor prevăzute de Legea finanțelor publice și responsabilității bugetar-fiscale nr. 181/2014.

(2) Finanțarea activității Centrului se efectuează din:

a) alocații de la bugetul de stat;

b) mijloace financiare alocate de partenerii de cooperare și dezvoltare, inclusiv prin programe de asistență financiară externă;

c) alte surse neinterzise de lege.

(3) Mijloacele financiare nevalorificate pe parcursul anului curent, cu excepția celor alocate de la bugetul de stat, se transferă spre utilizare în anul următor, conform bugetului Centrului aprobat pentru anul respectiv.

Articolul 19. Asigurarea tehnico-materială a Centrului
(1) Asigurarea tehnico-materială a Centrului se realizează din contul mijloacelor bugetului de stat și al altor surse neinterzise de lege.
(2) Bunurile Centrului, inclusiv clădirile, construcțiile, utilajele, create sau care vor fi create, procurate sau care vor fi procurate din contul mijloacelor bugetului de stat, precum și al altor mijloace, sunt bunuri proprietate publică.
(3) Bunurile Centrului se administrează în conformitate cu prevederile Legii nr. 121/2007 privind administrarea și deetatizarea proprietății publice.

Capitolul V
DISPOZIȚII FINALE ȘI TRANZITORII
Articolul 20
(1) Prezenta lege intră în vigoare la data publicării în Monitorul Oficial al Republicii Moldova.
(2) Până la definitivarea procesului de instituționalizare a activității Centrului, prin derogare de la prevederile art. 11 alin. (2), în termen de două luni de la data intrării în vigoare a prezentei legi, Președintele Republicii Moldova va înainta Parlamentului candidatul la funcția de director al Centrului pentru a fi numit în funcție pe un termen provizoriu de 12 luni. 
(3) Directorul Centrului numit în condițiile alin. (2), în termen de două luni de la numirea în funcție, va prezenta Parlamentului spre aprobare structura Centrului, efectivul-limită și concepția de comunicare strategică și contracarare a dezinformării, a acțiunilor de manipulare a informației și ingerințelor străine.
(4) În termen de două luni de la data intrării în vigoare a prezentei legi, autoritățile statului și instituțiile publice vor desemna membrii Consiliului în conformitate cu prevederile art. 14. 
Articolul 21. Modificarea unor acte normative
I. În anexa la Legea nr. 199/2010 cu privire la statutul persoanelor cu funcții de demnitate publică (Monitorul Oficial al Republicii Moldova, 2010, nr. 194–196, art. 637), cu modificările ulterioare, după poziția „Director, director adjunct al Centrului Național pentru Protecția Datelor cu Caracter Personal” se introduce poziția:

„Director, director adjunct al Centrului pentru Comunicare Strategică și Combatere a Dezinformării”.

II. Legea nr. 270/2018 privind sistemul unitar de salarizare în sectorul bugetar (Monitorul Oficial al Republicii Moldova, 2018, nr. 441–447, art. 715), cu modificările ulterioare, se modifică după cum urmează:
1. La articolul 17, alineatul (2) se completează cu litera f) cu următorul cuprins:
„f) pentru personalul din autoritatea responsabilă de activitatea de monitorizare informațională, comunicare strategică și combatere a dezinformării – 40%  din suma anuală a salariilor de bază pentru personalul cu drept de a beneficia de spor cu caracter specific.”
2. La anexa nr. 3, notele la tabelul 2 se completează cu punctul 16 cu următorul cuprins:
„16. Clasele de salarizare pentru funcțiile publice de conducere și de execuție cu atribuții în domeniul comunicării strategice se majorează cu 10 clase de salarizare succesive față de cele prevăzute în tabel pentru aceste funcții.”

III.  Legea bugetului de stat pentru anul 2023 nr. 359/2022 (Monitorul Oficial al Republicii Moldova, 2022, nr. 435–437, art. 807), cu modificările ulterioare, se modifică după cum urmează:
1. La articolul 10 alineatul (2):
litera d) se completează cu o liniuță nouă cu următorul cuprins:

„– personalul din cadrul Centrului pentru Comunicare Strategică și Combatere a Dezinformării;”

litera g) se completează cu textul ,, , directorul și directorul adjunct ai Centrului pentru Comunicare Strategică și Combatere a Dezinformării”.
2. La articolul 18:

alineatul unic devine alineatul (1);

articolul se completează cu alineatul (2) cu următorul cuprins:

„(2) Prin derogare de la art. 10 alin. (2) lit. f), pentru luna iunie 2023, sporul pentru realizarea sarcinilor prioritare în contextul implementării cerințelor de aderare la Uniunea Europeană se va calcula la valoarea de referință de 1900 lei.”
VICEPREȘEDINTELE PARLAMENTULUI

MIHAIL POPȘOI

Chișinău, 31 iulie 2023.

